Иван Вазов
Раздори ли?

chitanka.info

На чужденците,

които разчитат на разединение

От Дунав до Егея

от Охрид до Евксин

ний всички до един

живейм с една идея.

Един ни слива блян,

една ни вяра сгрява,

един ни сбира стан

и същи враг сплотява!

Едното слънце грей

въз Шарът и Пиринът,

едно небе синей

във Янтрата и Дринът.

Дележ ли в тоя час?

Дели ли се морето?

Дели ли се сърцето,

дорде тупти у нас?

Нима две кърви разни

се ляха кат порой

при Булаир ужасни

и в косовския бой?

Не са ли пълни наште

борби със красота?

На славей в песента

звук има ли да дращи?

Раздори ли сега?

Във май кой търси зима —

и две души да има

във същата снага?

Януари 1916

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.